Diari Oficial de la Generalitat Valenciana


Sumari del DOGV 2804, del 02-08-1996 (1996/838958)

ORDRE de 22 de juliol de 1996, de la Conselleria de Cultura, Educació i Ciència, per la qual es convoquen ajudes per a la producció de llargmetratges i sèries per a 1996.
--------------------------------------------------------------------------------------------------------------------------------------------------------------------------

### Dades del document

Número de DOGV
:   2804

Data del DOGV
:   02-08-1996

Secció del DOGV
:   ALTRES DISPOSICIONS

Número del document
:   1996/838958


Data del document
:   22-07-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 22 de juliol de 1996, de la Conselleria de Cultura, Educació i Ciència, per la qual es convoquen ajudes per a la producció de llargmetratges i sèries per a 1996.   
A fi d'estimular la producció audiovisual i donar-li suport amb vista al desenvolupament i la consolidació del sector i atés que una de les mesures que cal adoptar per a això és la concessió d'ajudes destinades al finançament de produccions audiovisuals, d'acord amb els articles 2 i 31.4 de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià  
ORDENE  
Primer  
Es convoca la concessió d'ajudes per a la producció de llargmetratges i sèries per a 1996 i s'aproven les bases de la convocatòria, que s'inclouen en l'annex I d'aquesta ordre.  
Segon  
L'import de les ajudes que es concedeixen per a aquesta finalitat, que serà d'una quantitat global màxima de 67.083.268 pessetes, anirà a càrrec de la línia 403 del programa 455.10, Promoció Cultural, dels pressupostos de la Generalitat Valenciana per a 1996.  
DISPOSICIONS FINALS  
Primera  
S'autoritza el director general de Promoció Cultural a dictar les resolucions que requerisca l'aplicació i el desplegament del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà presentar un recurs contenciós administratiu, en el termini de dos mesos comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
Per a fer la interposició cal la comunicació prèvia a aquest òrgan. Tot això, de conformitat amb el que disposen l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 22 de juliol de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases per a l'adjudicació de les ajudes per a la producció de llargmetratges i sèries per a 1996  
1. Objecte de les ajudes  
Les ajudes regulades per aquesta ordre tenen per objecte el suport a la producció de llargmetratges i sèries audiovisuals.  
2. Beneficiaris  
Podran optar a aquestes ajudes els projectes de realitzadors valencians presentats per productores inscrites en el Registre Administratiu d'Empreses Audiovisuals de la Comunitat Valenciana o que justifiquen haver sol·licitat aquesta inscripció.  
3. Característiques de les ajudes  
Les ajudes que es concediran no podran excedir el 40% del cost de la producció.  
En els casos de coproducció, l'ajuda no podrà superar el 40% de la inversió de la productora valenciana, que caldrà acreditar mitjançant el contracte de coproducció en què conste explícitament la quantia de l'aportació valenciana.  
S'entendrà per:  
-cost de la producció, la suma de les despeses necessàries per a la realització més les derivades dels conceptes següents, la quantia dels quals caldrà acreditar en la forma que s'indica tot seguit:  
a) La remuneració del productor executiu, siga o no titular de l'empresa, sols es computarà fins a un màxim del 5% del cost de la producció.  
b) Els interessos passius i les despeses de negociació de crèdits per al finançament de la producció sols seran computables en una quantia que no excedisca el 10% del cost de la producció.  
c) L'import de les despeses generals sols podrà computar-se en una quantia que, en conjunt, no supere el 5% del cost de la producció.  
d) Les despeses de publicitat i promoció de la producció no seran computables en una quantia que excedisca el 30% del cost de la producció.  
e) Es consideraran també despeses integrants del cost de la producció les despeses d'obtenció d'una banda de seguretat consistent en un internegatiu o en un color reversible intermedi i de les còpies obtingudes per a l'exhibició de la producció i per al lliurament obligatori a la Filmoteca de la Generalitat Valenciana, així com les despeses de doblatge o subtitulació a qualsevol de les llengües oficials de la Comunitat Valenciana.  
f) També integraran el cost de la producció les despeses de l'informe especial d'auditoria.  
g) L'import de l'impost sobre el valor afegit no serà computable com a cost de producció.  
-inversió del productor, quantitat aportada per aquest amb recursos propis, amb recursos aliens de caràcter reintegrable, o en concepte d'avançament a compte dels drets d'explotació de la producció.  
La inversió del productor es determinarà deduint del cost de la producció les subvencions percebudes o concedides i pendents de percepció, i les aportacions realitzades en concepte de coproductor o de productor associat per qualsevol administració, entitat o empresa pública, societats que gestionen directament o indirectament el servei públic de televisió o per empreses participades majoritàriament per aquelles.  
Per al reconeixement de la inversió del productor a l'efecte del règim d'ajudes regulades per aquesta ordre, l'empresa sol·licitant haurà de presentar declaració d'aquestes subvencions o aportacions, justificant-ne documentalment la quantia.  
L'import de les ajudes regulades per aquesta ordre no podrà ser en cap cas de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.  
4. Requisits  
Les produccions que opten a aquestes ajudes s'hauran d'ajustar als requisits següents.  
4.1 La composició de l'equip tècnic i artístic haurà de disposar d'un 50% com a mínim d'elements valencians, tenint en compte les següents puntualitzacions:  
- Personal artístic: 50% valencià com a mínim entre protagonistes, principals i secundaris, sense comptar-hi la figuració.  
- Equip tècnic: 50% valencià com a mínim del personal integrant dels equips que preveu aquest capítol en el model oficial del pressupost del Ministeri de Cultura (capítol 03: «Equip tècnic»).  
4.2 El doblatge s'haurà de realitzar en estudis radicats a la Comunitat Valenciana, llevat que es justifique documentalment la necessitat de recórrer a altres empreses.  
4.3 El rodatge de la producció s'haurà de realitzar a la Comunitat Valenciana, llevat que es justifique documentalment que per necessitats del guió calen altres localitzacions.  
5. Sol·licituds  
5.1 El termini de presentació de les sol·licituds començarà l'endemà de la publicació d'aquesta ordre en el Diari Oficial de la Generalitat Valenciana i s'estendrà durant els 15 dies hàbils següents.  
5.2 Les sol·licituds s'hauran de formalitzar segons el model (annex II) que es facilitarà en la Direcció Territorial de Cultura i Educació de cada província i s'haurà d'acompanyar de la següent documentació:  
5.2.1 Fotocòpia del NIF del representant de l'empresa que sol·licita l'ajuda, així com escriptura de poder inscrita en el registre mercantil.  
5.2.2 Fotocòpia de la inscripció de l'empresa productora en el Registre Administratiu d'Empreses Cinematogràfiques de Producció de la Comunitat Valenciana, o justificant d'haver iniciat els tràmits d'inscripció en aquest.  
5.2.3 Fotocòpia del CIF i l'alta en l'impost d'activitats econòmiques de l'empresa sol·licitant, així com les seues dades bancàries: número de compte, agència i nom de l'entitat on es vol rebre l'ajuda en cas de ser concedida. És imprescindible que el titular del compte corrent siga l'empresa sol·licitant de la subvenció.  
5.2.4 Declaració sobre subvencions sol·licitades, percebudes o concedides i pendents de percepció.  
5.2.5 Acreditació de posseir els pertinents drets de propietat intel·lectual sobre el guió i, si és el cas, el d'opció sobre l'obra preexistent.  
5.2.6 En el cas de coproduccions, caldrà aportar una còpia compulsada del contracte de coproducció.  
5.2.7 Acreditació que el sol·licitant està al corrent en les obligacions tributàries amb la hisenda pública i amb la Seguretat Social, segons disposa l'Ordre de 7 de gener de 1991, de la Conselleria d'Economia i Hisenda, sobre justificació del compliment de les obligacions tributàries i davant la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477), que s'haurà de justificar mitjançant certificats expedits per la Tresoreria Territorial de la Seguretat Social i la Delegació d'Hisenda del domicili fiscal del beneficiari.  
5.2.8 Cinc exemplars del projecte format per:  
a) Guió i sinopsi d'aquest (màxim 10 folis).  
b) Historial professional de l'empresa productora.  
c) Pressupost de la producció segons el model que es facilitarà en les direccions territorials de Cultura i Educació.  
d) Pla de finançament raonat i degudament documentat mitjançant l'aportació, si s'escau, dels contractes o acords subscrits a aquest efecte, amb especial referència a les aportacions, subvencions o ajudes sol·licitades i/o rebudes d'altres administracions o institucions públiques o privades.  
e) Pla de producció per als pròxims dos anys.  
f) Pla de comercialització de la producció.  
g) Pla de treball amb indicació del temps de rodatge, dates i localitzacions.  
h) Composició de l'equip tècnic i artístic.  
i ) Currículum del director i del guionista de la producció.  
j) Formulari normalitzat (annex III) en què caldrà detallar la participació d'elements valencians tant tècnics com artístics en la producció.  
5.3 La Direcció General de Promoció Cultural podrà sol·licitar a l'interessat que comparega personalment o que aporte els documents o la informació que considere necessària per a l'estudi del projecte.  
5.4 Si la sol·licitud no inclou totes les dades exigides o falta documentació acreditativa, s'instarà l'interessat perquè en el termini de 10 dies esmene aquests defectes, amb l'advertència que si no ho fa la seua sol·licitud serà arxivada.  
5.5 Tota la documentació requerida junt amb la sol·licitud s'haurà de dirigir a la Direcció General de Promoció Cultural de la Conselleria de Cultura, Educació i Ciència, i podrà ser presentada en el Registre General de la Conselleria de Cultura, Educació i Ciència, en qualsevol de les direccions territorials, en els centres d'informació de l'Oficina d'Informació, Iniciatives i Reclamacions de la Generalitat Valenciana, o bé podrà enviar-se per qualsevol dels mitjans que estableix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.6 Les direccions territorials de Cultura i Educació enviaran les sol·licituds d'ajuda a la Direcció General de Promoció Cultural, la qual instruirà l'expedient corresponent.  
6. Resolució de les sol·licituds  
6.1 Per a la valoració dels projectes presentats es constituirà una comissió d'avaluació constituïda per:  
- President: director general de Promoció Cultural o persona en qui delegue.  
- Vicepresident: cap del Servei de Promoció i Difusió Cultural.  
- Secretari: un funcionari de la Direcció General de Promoció Cultural.  
- Vocals: tres membres designats pel director general de Promoció Cultural.  
6.2 La comissió d'avaluació té facultats per a realitzar, per mitjà dels seus membres, totes les comprovacions que estime necessàries per a la millor valoració dels projectes presentats.  
6.3 Els criteris que es tindran en compte per a la valoració dels projectes presentats són:  
- Viabilitat del projecte.  
- Interés i qualitat del guió.  
- Participació en la producció de mitjans tècnics i artístics valencians.  
6.4 Vist l'informe no vinculant de la comissió d'avaluació, el director general de Promoció Cultural elevarà la proposta de resolució a la consellera de Cultura, Educació i Ciència, qui resoldrà l'adjudicació de les subvencions convocades i la quantia d'aquestes.  
L'esmentada resolució haurà de ser dictada en el termini màxim de tres mesos a partir de l'acabament del termini de presentació de sol·licituds. En cas que no s'haja dictat en el termini establit, la petició s'haurà de considerar desestimada.  
6.5 Concedida la subvenció, l'interessat haurà de manifestar per escrit que l'accepta en un termini no superior a 15 dies naturals comptats a partir de la recepció de la notificació de concessió de l'ajuda en el document que figura en l'annex IV. Transcorregut aquest termini sense haver rebut l'acceptació expressa, es considerarà que ha perdut el dret a la subvenció concedida.  
7. Obligacions dels beneficiaris  
7.1 Realitzar la producció audiovisual objecte de la subvenció segons la documentació presentada.  
7.2 Comunicar a la Direcció General de Promoció Cultural qualsevol eventualitat o modificació que puga afectar el desenvolupament de l'objecte de la subvenció.  
7.3 Fer constar en els títols de crèdit la col·laboració de la Generalitat Valenciana.  
7.4 Depositar una còpia de la producció subvencionada en format original i en perfectes condicions en la Filmoteca de la Generalitat Valenciana per al compliment de les seues finalitats, així com dues còpies en VHS en la Direcció General de Promoció Cultural.  
7.5 Concedir l'autorització a la Generalitat Valenciana (annex V) per a la utilització de la producció en les activitats relacionades amb la política de promoció de l'audiovisual valencià.  
L'incompliment de qualsevol d'aquestes obligacions així com la infracció d'algun dels seus punts serà causa de revocació de la concessió de la subvenció i obligarà al reintegrament de les quantitats percebudes.  
8. Justificació i pagament de les subvencions  
8.1 La tramitació del pagament de les subvencions començarà després de la justificació per part dels beneficiaris del compliment de les obligacions que estableix la base 7 d'aquest annex i la presentació de la documentació següent:  
1) Acreditació del cost de la producció o de la participació en aquesta en cas de coproducció, exclusivament mitjançant un informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes. L'estat del cost de la producció, així com la justificació de les seues partides integrants, pel que es refereix a llargmetratges i sèries, es regiran pel que disposa per a llargmetratges la Resolució de 4 d'agost de 1990 (BOE 256/1990) -amb l'excepció que tota la documentació justificativa haurà de correspondre a activitats realitzades el 1996, i per això els corresponents registres comptables del productor hauran de portar data d'aqueix exercici econòmic-, i pel que estableix sobre això aquesta ordre.  
En els casos en què el cost de la producció reconegut mitjançant auditoria siga inferior en més d'un 10% al presentat en el pressupost de sol·licitud, s'aplicarà una reducció de la subvenció proporcional a aquesta disminució.  
2) Justificant d'haver dipositat una còpia de la producció subvencionada en format original i en perfectes condicions en la Filmoteca de la Generalitat Valenciana per al compliment de les seues finalitats, així com dues còpies en VHS en la Direcció General de Promoció Cultural.  
En cas d'impossibilitat tècnica de lliurar aquesta còpia en el termini límit establit per al lliurament de justificants, es podrà presentar una còpia de treball degudament muntada sense ultimar els treballs de sonorització o doblatge, junt amb el compromís escrit de lliurar abans del 15 de desembre de 1996 la còpia definitiva en els termes que estableix el paràgraf anterior.  
3) Certificat de la Filmoteca de la Generalitat Valenciana que l'empresa disposa d'una còpia de la producció subvencionada doblada a l'altra llengua oficial de la Comunitat Valenciana diferent de la utilitzada en la versió original.  
4) Declaració actualitzada sobre subvencions sol·licitades, percebudes o concedides i pendents de percepció d'altres administracions o institucions públiques o privades per a la mateixa finalitat, justificant-ne documentalment la quantia, o bé declaració que la informació facilitada respecte a això en la sol·licitud no ha tingut cap variació des de la data de la presentació.  
5) Autorització a la Generalitat Valenciana per a la utilització de la producció en les activitats relacionades amb la política de promoció de l'audiovisual valencià (annex V).  
Es podrà anticipar el cobrament del 40% de la quantitat subvencionada després de la presentació d'un aval bancari per aquest import, el qual es dipositarà en els serveis territorials de la Conselleria d'Economia i Hisenda. Aquest aval serà tornat una vegada s'haja presentat la documentació justificativa i s'hagen complit les altres obligacions.  
8.3 La presentació de justificants s'haurà de realitzar fins al 5 de desembre de 1996, data a partir de la qual el crèdit podrà ser anul·lat i es perdrà, en conseqüència, el dret a cobrar l'ajuda concedida.  
8.4 L'incompliment de les obligacions establides en les bases d'aquesta convocatòria serà causa de revocació de la subvenció i obligarà, si s'escau, a la devolució de les quantitats percebudes.  
9. Retirada de documentació  
Transcorregut un mes des de la recepció de la notificació de la resolució de les ajudes, els interessats podran recollir quatre exemplars de la documentació presentada sobre el projecte en la Direcció General de Promoció Cultural de la Conselleria de Cultura, Educació i Ciència. Transcorreguts tres mesos sense que s'haja retirat, la Conselleria entendrà que els productors autoritzen la destrucció de l'esmentada documentació.